## La Generalitat és premiada pel seu projecte de difusió audiovisual mitjançant la tecnologia 5G Broadcast

*** El projecte que lidera ISTEC, reconegut en els Premis TM Broadcast, té com a objectiu analitzar i comparar el futur de la televisió digital terrestre baix l’estàndard DVB amb esta tecnologia emergent
* L’entrega del guardó tindrà lloc el pròxim 20 de novembre durant la celebració de BITAM Show, la fira de referència a Espanya en el sector**

La societat mercantil Infraestructures i Serveis de Telecomunicacions i Certificació (ISTEC), operadora pública de telecomunicacions i autoritat de certificació de la Generalitat, ha resultat premiada en la V edició dels Premis TM Broadcast d’esta publicació digital especialitzada en el sector *broadcast* i audiovisual.

En concret, ISTEC ha sigut guardonada dins de la categoria de millor projecte 5G pel seu projecte ‘Difusió audiovisual mitjançant 5G Broadcast en entorns SFN’.

L’entrega d’estos premis tindrà lloc el pròxim 20 de novembre durant la celebració de BITAM Show, la fira de referència a Espanya per al mercat audiovisual. Este esdeveniment reunix anualment els principals fabricadors, distribuïdors i professionals del sector, i s’ha consolidat com un punt de trobada per al *networking* i la presentació d’innovacions tecnològiques.

El projecte que dirigix ISTEC té com a objectiu analitzar i comparar el futur de la televisió digital terrestre (TDT) baix l’estàndard DVB amb una tecnologia emergent, 5G Broadcast. En l’actualitat, 5G Broadcast busca oferir servicis de televisió i ràdio lineals tradicionals, amb la finalitat d’ampliar el seu abast a dispositius mòbils i portàtils mitjançant una xarxa híbrida *broadcast*/3GPP.

Cal destacar que 5G Broadcast és una tecnologia mitjançant la qual un usuari pot rebre el contingut de televisió digital terrestre (TDT) en el seu dispositiu, siga fix o mòbil, usant connectivitat 5G sense la necessitat de consumir dades perquè el contingut s’envia directament al dispositiu.

El director general d’Istec, Juan Alegre, ha destacat que, amb la consecució d’este guardó, es posa en relleu que la Generalitat “aposta per la innovació tecnològica per a anticipar-se a possibles canvis en els estàndards de transmissió. En este marc, estem duent a terme un pilot pioner que instaura l’estàndard 3GPP 5G Broadcast en un entorn de xarxa en explotació real”.

“Istec està buscant solucions de distribució de continguts i d’alta qualitat, que permeten atenuar la congestió de la xarxa i millorar l’experiència tant per als usuaris com per als proveïdors de contingut, especialment en esdeveniments de gran audiència”, ha explicat Alegre.

El projecte pilot que lidera la Generalitat va començar el mes de setembre de 2024 i representa un avanç significatiu en l’avaluació de 5G Broadcast com a alternativa o complement a l’estàndard DVB-T2.

Així mateix, el seu desenrotllament en un entorn de xarxa en explotació ha permés recopilar dades clau sobre el seu acompliment en escenaris de recepció fixa i mòbil, a més d’explorar configuracions innovadores com la integració amb *gap-fillers* i la coexistència amb DVB-T2 en un mateix múltiplex.

En este sentit, els resultats obtinguts serviran de base per a futures implementacions i optimitzacions de l’estàndard, amb l’objectiu d’oferir una transmissió de continguts més eficient, robusta i adaptable a les necessitats del mercat i dels usuaris.

Fecha: 19/08/2025